Patientforeningen Lungekræft

Åbent møde i Herning den 31.oktober 2018 i Kræftens Bekæmpelses lokaler, Nørgaardsvej 10, Herning

Ref. Jytte Lawsen

Formand Lisbeth Søbæk Hansen bød velkommen til de 20 deltagere. Her fortalte hun om vores nye pjecer og ny udgave af Patienthåndbogen. Hun nævnte også, at vi afholder International Lungekræftdag den 20. november i IDA, og at vi i øjeblikket er 425 medlemmer i foreningen.

**Første oplægsholder var klinisk lektor, overlæge dr. med. Hella Skuladottir**, som er ansat på Onkologisk Afdeling, Hospitalsenheden Vest Herning. Hella fortalte om nye behandlingsmuligheder for lungekræft. Der er forsket meget i udviklingen af kræftceller de sidste 15 år, som betyder, at nye behandlingsmetoder som målrettet behandling og immunterapi er en mulighed. Mange nye stoffer er under udvikling i USA, mindst 800-900, hvoraf omkring 250 stoffer er målrettet lungekræft. Hun gennemgik forskellige behandlingsmetoder og hvordan man undersøgte hvem og hvad, der var egnet til hvilke behandlinger. Målrettet (targeteret) behandling kan gives til 13% af patienterne. Immunterapi har modermærkekræftpatienter stor gavn af. En lille del af lungekræftpatienter har også gavn af immunterapi.

**Tandplejer Jeanette Mortensen holdt det næste indlæg**. Hun talte om, hvor vigtigt det var at holde en god mundhygiejne, især når man led af mundtørhed, som er en kendt bivirkning ved kemobehandling. Mundtørhed kan give svampeinfektion, tørre læber, sår i munden gør det svært at tygge og giver dårlig ånde og fordøjelse. Derfor er det ekstra vigtig at passe sine eftersyn hos tandlægen. Der blev talt meget om, hvordan man kunne få tilskud fra det offentlige til tandlægebehandlinger, når man var i kemo og efterfølgende, når alle skaderne viser sig. Inden man får kemobehandling skal man sørge for at få lavet en tandstatus hos sin tandlæge, og det er meget vigtigt, at sundhedspersonalet oplyser om det inden behandlingen starter. Med en tandstatus kan man efterfølgende søge §166 i Sundhedsloven hos sin kommune. Vi blev også orienteret om, hvilke typer tandbørste og andre hjælpemidler, der egner sig til at passe tænderne.

**Diætist Malene Iskov var den sidste oplægsholder**. Hun fortalte, hvor vigtigt det er at få de rigtige næringsstoffer og holde vægten, når man er syg og rekonvalescent. Hun henviste til kostrådene som god information for at sikre den rigtige fordeling af energi, proteiner, vitaminer, mineraler, fedt, fibre og kulhydrater, så man får de rigtige byggesten. Malene serverede en forret - tærte med laks, løg, æggemasse, spidskål svitset i karry med lidt abrikos, dertil en ørredmousse med æg, skyr og citron. Super lækkert. Vi fik gode råd om, hvordan man bedst får dækket sine kostbehov, for eksempel får man 5 g fibre i 1 skive rugbrød. Hvis man skal have det samme fra kiks, skal man spise 1 hel rulle, eller f. eks. 3 skiver knækbrød. Til hovedret fik vi kylling marineret i soyasovs, bønnefrikadeller, grønkålssalat og bønnesalat, også lækkert. Dog var der nogen, der syntes noget om bønnefrikadellerne. Vi fik en dessert bestående af risengrød og chiafrø med brombær, det var som at få risalamande. Malene sluttede af med at sige: spis dig til styrke og vær aktiv, det giver plads til mere god og varieret kost. Det er bedre at have lidt på sidebenene end det modsatte. Malenes opskrifter blev efterspurgt og kunne findes på hjemmesiden (www.diaetist-iskov.dk).

Dagen var slut og Lisbet takkede for en god og oplysende dag og det pæne fremmøde.